**ייצוגי רצח בלונדון, 1914-1880**

**לי מיכאל-ברגר**

מחקר זה עוסק בייצוגי רצח בלונדון בתקופה שבין 1880 ו-1914 ובאופנים שבהם הוענקו לייצוגים אלה משמעויות שונות, ששיקפו את התייחסותם של יחידים וקבוצות שונות בחברה המטרופולינית של מפנה המאות[[1]](#footnote-1) לרצח. העבודה מתמקדת, אפוא, לא בתופעת הרצח עצמה, אשר, כפי שהראו חוקרים רבים, דווקא הייתה בירידה באותן שנים[[2]](#footnote-2), אלא בייצוגיה במרחב התרבותי, וכן בשיח האינטנסיבי, על במות שונות, אודות ייצוגים אלה. מקובל לחשוב על המאה התשע-עשרה, ובמידה רבה של צדק, כתקופה שבה שגשגו המלודרמה והסנסציה, שבמסגרתן מעשה הרצח היווה רכיב מרכזי[[3]](#footnote-3). לפיכך, עיקר המחקרים שעסקו בייצוגי רצח עד כה, בחנו אותם במסגרת הסוגות הללו, ונטו להתמקד במיוחד בתקופה הוויקטוריאנית התיכונה[[4]](#footnote-4), במהלכה ניכרה השפעת השיא שלהן. העיסוק האינטנסיבי ברצח בתקופת מפנה המאות, לעומת זאת, טרם נחקר כתופעה תרבותית ייחודית. ומשום שתקופה זו התאפיינה בשינויים מרחיקי לכת בתרבות, בחברה, בכלכלה, באידיאולוגיה ובפוליטיקה[[5]](#footnote-5), מחקרי מבקש להסיט את המבט מהסוגות שנתפשו כשולטות לאורך המאה ולבחון ייצוגי רצח דווקא במסגרות תרבותיות אחרות, שכמעט ולא נידונו עד כה – הצורות הטרגית וההומוריסטית. העיסוק הבלתי פוסק ברצח , כך מעלה המחקר, התבטא לא רק בשפע רב של ייצוגים, כתובים וחזותיים, על הבמה, בעיתונות ובבית המשפט, אלא גם בדיון פעיל ורב רבדים על סגנונם, מהותם, חשיבותם התרבותית ועתידם של ייצוגים אלה. עבודה זו היא, ככל הידוע לי, הראשונה המתמקדת בתקופה זו, העוסקת במובחן בדיון ברצח והבוחנת מגוון רחב של חומרים מסוגות שונות (בדיוניים ואמתיים, מקורות כתובים ומקורות חזותיים, ייצוגים המשויכים לתרבות "גבוהה" וכאלה המשויכים לתרבות "נמוכה" וכאמור, ייצוגים טרגיים וייצוגים הומוריסטיים). כמו כן, נעשה בה שימוש במחקר כמותי (סטטיסטיקה) על מנת לזהות מגמות מובהקות בייצוג וניתן דגש רב לבחינה מרחבית של ייצוגי הרצח, הכוללת שימוש במפות על מנת להדגים ולנתח את תפוצת ייצוגי הרצח במרחב העיר, וכן לעמוד על מסלול התנהלותם של רוצחים וקורבנותיהם.

עם זאת, מחקר זה איננו רק ניסיון לחשוף נושא וקורפוס מקורות שטרם נחקרו. הדיון הבלתי פוסק ברצח וייצוגיו חשובים כמובן כשלעצמם, אך חקירתם היא, במחקר זה, אמצעי לבחון ולפרש חוויות של המודרניות ולעמוד על השאלה כיצד הגדירו אותה בני התקופה. מכאן נובעת, בין השאר, הבחירה לעסוק בלונדון, הן כמרחב היסטורי שמתוכו ובמסגרתו נוצרו ייצוגי הרצח, הן כזירה מדומיינת שבתחומה התרחשו רציחות. לונדון, בירת האימפריה הגדולה בעולם, המטרופולין העצומה אשר תפקדה כמרכז פיננסי, כלכלי, מסחרי, פוליטי, תרבותי ואימפריאלי, עיצבה חוויה ייחודית של מודרניות מחד, ונתפשה כהתגלמותה מאידך. היא דומיינה פעמים רבות כעיר מאיימת, שבה האלימות והפשע עולים על גדותיהם, ולעתים אף נתפשה כישות מפלצתית הרוצחת בעצמה את תושביה[[6]](#footnote-6). ההתמקדות באובססיה לנושא הרצח והשאלה האם התפתחה במפנה המאות תפישה ייחודית בסוגיה מהו ייצוג רצח "מודרני" במובהק, ישמשו אותי, אם כן, בדיון הרחב יותר במודרניות בלונדון, על רכיביה. השימוש במושג "מודרניות" מחייב הבהרה באשר לאופנים שבהם ייעשה שימוש במושג זה וכן באשר לאופן שבו מקורות נבחרו. קיימות במחקר, כמובן, הגדרות רבות למודרניות, כאלה המפענחות אותה בהקשר טמפורלי, וכאלה המפענחות אותה בהקשר לשינויים החומריים, הפוליטיים, החברתיים והכלכליים שהתרחשו באירופה[[7]](#footnote-7). עם זאת, כדי להימנע מפרשנות מהותנית ואולי אף אנכרוניסטית, נבחנו מראש, בהקשר זה, טקסטים העושים שימוש במילה "מודרני" (או במילה נרדפת, כמו up to date"") במסגרת הדיון ברצח או מצהירים שהעיסוק במודרניות עומד במרכז מעייניהם. כך, התאפשרה בחינה גמישה במיוחד של גבולות השיח, מבלי לכפות עליו הגדרות חיצוניות וקטגוריות. במילים אחרות, אינני מגדירה מראש מהי מודרניות או מהו ייצוג רצח מודרני ומחפשת טקסטים העולים בקנה אחד עם הגדרה זאת. הניסיון הוא לשחזר את הדיון המורכב והפוליפוני אודות רצח "מודרני" ומכאן, אולי, תעלה תמונה כיצד נתפשה באותם ימים "מודרניות" זאת. ואכן, כאמור, עניינו של מחקר זה הוא מה חשבו בני הזמן על תקופתם, עד כמה האמינו שסיפורי רצח הינם מרכזיים וחשובים בתרבותם ואילו מגמות תרבותיות זיהו, ולא עד כמה *באמת* היו סיפורי רצח מרכזיים באותה העת או אילו מגמות תרבותיות *באמת* התקיימו. כפי שמראה מחקר זה, כמה דברים בולטים במיוחד בדיון בן הזמן אודות רצח. ראשית, רצח הוא מדד באמצעותו מדברים על מודרניות ובפרט על המודרניות של לונדון.כמו כן, הדיון ברצח "מודרני" משתרג פעמים רבות בתפישות על אודות מקום ומרחב גיאוגרפי, עירוני. רצח נתפש, בין השאר, כרכיב מרחבי והוא נוכח בעיר. כפי שהראו חוקרים, אזורים מסוימים נתפשו כ"רצחניים", אם כי מחקר זה מראה כי ההקשר והרקע המרחביים של רוצחים עיצבו במידה רבה את הדיון באחריותיות שלהם. בנוסף לזה, הסוגות והמסגרות שבאמצעותן מארגנים ומייצגים רצח – מלודרמה, סנסציה, המודל הגותי, טרגדיה והומור, "זולגות" לייצוגי רצח בעיתונות ובבתי המשפט. לבסוף, ובהקשר לזה, מסתמןבשיחזיהוי של שינוי ומעבר מייצוגי רצח "ישנים" וכביכול פחות אפקטיביים, לייצוגי רצח "מודרניים", כמו גם השאיפה והרצון לייצר שינוי זה. חרף מרכזיותן של המלודרמה והסנסציה במאה ה-19, במהלך מפנה המאות, כך מראה מחקר זה, הסתמנה הנטייה להתייחס לסוגות אלה, במיוחד בהקשר לייצוגי רצח, כפחות אפקטיביות ומיושנות - ייצוגים הומוריסטיים לעגו לרציחות מלודרמטיות וסנסציוניות ומבקרי ספרות ומחזאים ניסו לפרש ולהציג רצח במסגרת הצורה הטרגית, שנתפשה לעתים קרובות כמתוחכמת, מורכבת וראויה יותר לייצוג רצח. ניסיון זה קיבל ביטוי גם בעיתונות, שבה שולבו אלמנטים טרגיים לצד אלמנטים מלודרמטיים בייצוג רוצחים ורוצחות, שתוארו במהלך מפנה המאות באופן מורכב הרבה יותר מאשר בתחילת ובמחצית המאה.

**המקורות וארגון הפרקים**

מקורות המחקר מגוונים ככל הניתן על מנת לאפשר "תיאור עבה" של הדיבור על רצח וייצוגיו. הדיון בצורה הטרגית מרחיב את רפרטואר ייצוגי הרצח וכולל בתוכו גם בחינה של אדפטציות של שתי התצורות ההיסטוריות של הטרגדיה שהיו מרכזיות בתרבות הויקטוריאנית: הטרגדיה היוונית והדרמה השייקספירית. אלו היו מושרשות היטב בתרבות זו ובמפנה המאות עברו תהליך של קנוניזציה ונתפשו כפסגת היצירה האמנותית ואף, במקרה של שייקספיר לפחות, כהתגלמות של האופי הלאומי, ה"אנגליות" עצמה[[8]](#footnote-8). זהו גם המחקר הראשון העוסק בקורפוס ההומוריסטי בהקשר של ייצוגי רצח, ממנו התעלמו עד כה. בנוסף להרחבת קורפוס המקורות, הסוגות הנבחנות וצורות הייצוג, נכלל בחלקה השני של הדיסרטציה דיון ביצוגי רצח בעשרות עתונים פופולאריים, חלקם בתפוצת המונים וביחד אתם ברשומות דיונים של בתי משפט לפלילים. זאת ועוד, בחלק זה נידון סוג רצח שעד כה כמעט ולא עסקו בו– הפלות, שתחת דוקטרינת ה-felony murder , באם האישה שעברה את ההפלה מתה, נחשב הדבר כרצח[[9]](#footnote-9). כמו כן, בעוד רוב המחקרים בחנו עד כה מקרי רצח "מפורסמים", שהמשיכו לעורר עניין רב גם שנים רבות לאחר שהתרחשו ונכתבו עליהם מחקרים אקדמיים (והידוע בהם הוא כמובן "רציחות וייטצ'אפל של ג'ק המרטש), תשומת לב מיוחדת ניתנת כאן למקרי רצח שאמנם עוררו עניין ציבורי רב מאוד בזמנם, אך, משום מה, נשכחו ברבות השנים ולא נבחנו מחקרית. מאמץ מיוחד נעשה במחקר זה לחשוף סיפורים אלה לראשונה, לשחזרם ולכתוב מעין מיקרו-היסטוריה שלהם. זאת באמצעות רשומות האולד ביילי, פרוטוקולים של משפטים, צנזוסים של אוכלוסין, רשימות נישואים ומיתות ועוד (וכמובן העיתונות). כפי שהמחקר מראה, התצורות הנבחנות בחלקה הראשון של העבודה—כגון הטרגדיה, הבורלסקה או המלודרמה, נוכסו בעתונות ואף באולמות בית המשפט. לבסוף, מחקרי בוחן את השיח על מה שנתפש כייצוג רצח "אנגלי" באופן מובהק, לעומת מה שנתפש כהשפעה "חיצונית", "קונטיננטלית", "זרה" וכן נשאלת השאלה מה, בהקשר זה, נתפש כייצוג רצח "מודרני". לכן, נבחרו ונבחנו מגוון רחב של מקורות העוסקים ברפלקסיה על ייצוגי רצח מן העבר או בביקורת על ייצוגי רצח בני הזמן, מאנגליה ומאירופה ובהם כתבי מבקרי ספרות ותיאטרון, סטיריקנים, ומתרגמים. ההתמקדות דווקא בטקסטים אשר במובהק ולעתים קרובות במוצהר מהווים עיבוד, ביקורת, או פרודיה על נרטיבים קיימים עשויה לחשוף מה, לדעתם של בני הזמן, אפיין את תקופתם.

העבודה נחלקת לשישה פרקים. חלקה הראשון, הכולל את ארבעת הפרקים הראשונים, מוקדש כולו לייצוגי רצח "בדיוניים" בטקסטים דרמטיים וספרותיים היסטוריים. הפרק הראשון מתמקד באדפטציות של מחזות יוונים ושל דרמות שייקספיריות, ובמיוחד בייצוגים של רציחות בית אטראוס (קליטמנסטרה ההורגת את אגממנון ואורסטס ההורג את קליטמנסטרה , אדיפוס (ההורג את אביו) והמלט (המבקש לנקום את רצח אביו על ידי דודו קלאודיוס באמצעות רצח זה האחרון). סיפורים אלה, במיוחד, הפכו למרכזיים במהלך מפנה המאות, ונתפשו כשזורים זה בזה, וכמה טקסטים מכוננים נכתבו על אודותיהם[[10]](#footnote-10). הפרק כולל קריאה צמודה של מחזות, בחינה של השיח אודות הפקות תיאטרון בכתבי עת ובעיתונות, עיון בספרי זיכרונות של אנשי תיאטרון וכן ניתוח של ייצוגים חזותיים של הפקות באיורים, תצלומים וגלויות. הדיון באדפטציות של המחזה השייקספירי *המלט* כללה בחינה של הארכיון של סר ג'ון מרטין הארווי באוניברסיטת אדלייד. ברבים מהמקורות שנבחנו בפרק זה עולה הזיהוי של ייצוגים שנתפשו כ"אנגליים" במובהק, כמיושנים דווקא. כך, רצח שייקספירי הוצג לעתים קרובות כמנוגד לתרבות המודרנית – הרכיבים העל טבעיים במחזות הוצגו כביטוי לאמונות טפלות וסצנות הרצח רבות המשתתפים ורוויות הדם הוצגו כארכאיות. זאת ועוד, כותבים ומבקרים בני הזמן השוו בין תאוות הדם לכאורה של הקהל האליזבתני, למסורת הסנסציונית של המאה התשע עשרה, וכך הציגו את זמנם שלהם, כמיושן. ייצוגי הרצח בטרגדיה היוונית, לעומת זאת, כך מראה הפרק, נתפשו על ידי מבקרי ספרות ותיאטרון רבים כמודרניים להפליא וככאלה הניתן, בפעם הראשונה בהיסטוריה, הודות להתפתחויות בנות הזמן במדע ובעיקר בהורשה, לפרשם "נכונה" ולממש את הפוטנציאל הפואטי שלהם עד תום. עם זאת, רעיונות על אודות הורשה נעדרים כמעט כליל מהייצוגים עצמם וכך נחשף פער בולט בין האדפטציות של מחזות יווניים לבין השיח על אודותיהם בכתבי העת ובביקורת.

הפרק השני נע מדיון בקורפוס נרחב מאד של עיבודים למחזות לדיון במחזאי סטיבן פיליפס, שהיה פופולארי ביותר בזמנו, זכה לשבחים מופלגים והוכתר כאחד מגדולי המחזאים והמשוררים של התקופה, ששילב ביצירתו "אנגליות" ו"מודרניות", אלא שנשכח כמעט לחלוטין ברבות השנים ומעט מאוד מחקרים אקדמיים עוסקים בו. פיליפס הוא דוגמה ייחודית למחזאי בן הזמן שעיבד ללא הרף, כמעט באובססיביות, נרטיבים עתיקים וקלאסיים של רצח וכמעט שלא ייצר עלילות "מקוריות". הפרק מתעד את יצירתו ומציע קריאה צמודה של מכלול יצירה זו ומראה כי הפרשנות הייחודית שהעניק למושג הגורל בטרגדיות שטווה, ככוח פנימי וסובייקטיבי, הוביל להתמוססות מוחלטת של אחריותיות גיבוריו, ואפשרה לו לייצג דמויות של רוצחים באופן מורכב יחסית, בניגוד למסורת המלודרמטית הדיכוטומית שמשלה בכיפת הדרמטורגיה האנגלית משך זמן רב. שחזור וניתוח עבודתו של פיליפס כלל בחינה של כלל יצירתו, התכתבויותיו, וכן של כתבי ידו מהארכיון שלו ב-The Henry W. and Albert A. Berg Collection of English and American Literature, The New York Public Library, כמו גם ספרי זיכרונות של אנשי תיאטרון, שכתבו עליו.

הפרק השלישי עובד מטרגדיה להומור, ובוחן את השיח בן הזמן על רצח וייצוגיו. במהלכו מתברר כי רבים מהייצוגים ההומוריסטיים הציעו הסבר לשינוי התרבותי שלכאורה אפיין את תקופתם, הגורס כי אינפלציה בייצוגי רצח מלודרמטיים וסנסציוניים לאורך המאה, שחקה את האפקטיביות שלהם, וגרמה יותר מכל לשעמום והם הוכתרו כ"מיושנים". זאת ועוד, ייצוגי רצח מלודרמטיים וסנסציוניים הוצגו פעמים רבות כביטוי ל"טעם רע", "פלבאי". הזיקה שהסתמנה בשיח בין "טעם רע", מעמד וסוגות ספרותיות דומיננטיות, כך מציע הפרק, סימנה ניסיון של קבוצות מסוימות להתנגד לתרבות ההמונים. הקורפוס ההומוריסטי הנסקר ונבחן בפרק זה מורכב בעיקר משירי מיוזיק הול, מגזינים הומוריסטיים (*Punch, Judy, Fun*, *Moonshine*), בדיחות מצוירות וכן בורלסקות, פרודיות וקומדיות תיאטרליות.

פרק ארבע ממשיך לבחון את ההשלכות הפוליטיות האפשריות של ייצוגי רצח ,ובוחן כיצד טרגדיה העוסקת ברצח אב, ה*צ'נצ'י*, שנכתבה בתחילת המאה ה-19 על ידי אחד המשוררים האנגלים הנערצים ביותר והקונטרוברסליים ביותר, פרסי ביש שלי, עובדה והוצגה לראשונה בלונדון של מפנה המאות, ובמיוחד באופן בו גילמה השחקנית אלמה מארי את תפקיד ביאטריצ'ה, רוצחת האב. מקרה מבחן זה הוא מעניין במיוחד, משום שמחזהו של שלי נאסר עד אז להצגה על ידי הצנזורה, והיה על חברי ה-Shelley Society, שהחליטו להעלות את המחזה בפעם הראשונה על הבמה, לעקוף איסור זה בדרכים שונות. הפרק משחזר ובוחן את הרקע התרבותי והפוליטי של ההפקה וכן את השיח סביב הופעתה של אלמה מארי ומראה כיצד סמל רצח האב שימש את חברי האגודה לחתור תחת סמכותו של הלורד צ'מברליין, לטעון טענות חברתיות רדיקליות וחתרניות ולהנגיד בין "תרבות המונים" למה שנתפש בעיניהם כ"תרבות גבוהה". במילים אחרות-הדיבור על רצח היסטורי היה אמצעי לדיון בגבולות החירות, בכפייה ובתיאטרון ובתרבות עצמם. בפרק זה נעשה בעיקר שימוש במסמכים, תמלילי ישיבות ופגישות, ראיונות, ומאמרים שהוצאו לאור על ידי ה-Shelley Society , כמו גם עיון בהתכתבויותיה של אלמה מארי ב-Alexander Turnbull Library, ניו-זילנד.

הפרקים החמישי והשישי, המהווים את החלק השני של הדיסרטציה, עוסקים בייצוגים של רציחות אמתיות ובוחנים את הגיאוגרפיה שלהם, ובהיבטים המרחביים של העיסוק במפנה המאות ברצח מטרופוליני. הפרקים חושפים ומנתחים את הזיקות האפשריות בין האזור בלונדון שבו אירע הרצח, מאפייניהם הסוציו-אקונומיים והרקע המעמדי-חברתי של הרוצחים והרוצחות, לצד השיח בעיתונות בנוגע לאחריותיות שלהם. כמו כן, הם מראים כיצד מסגרות ספרותיות גולשות לתיאורי רצח בעיתונות ובבתי המשפט, מבנות את הדיון בהם ומעצבות את הצגת הרוצחים והרוצחות. הדיון במקרי רצח אמתיים כלל בחינה של עיתונים כגון *The Illustrated Police News, the* *Daily Mail, Lloyd's Weekly Newspaper, Reynolds's Newspaper, The Pall Mall* *Gazette, The Times, The Morning Post, The Standard and The Daily News*,

אשר להם הייתה תפוצה רחבה, מגוון רחב יחסית חברתית ומעמדית של קוראים וקשת רחבה יחסית של נטיות פוליטיות. בנוסף לכל אלה, נעשה שימוש בתעתיקים של משפטים של בית הדין המרכזי לפלילים, האולד ביילי, וכן ב- The London Metropolitan Archives ,

A Calendar of Prisoners Tried at The Adjourned General Quarter Sessions of The Peace, England, Wales & Scotland Census, the England & Wales Birth, Marriage, Death & Parish Records לצורך שחזור הסיפור והרקע של רוצחים אמתיים וקורבנותיהם.

1. ישנן הגדרות ופיריודיזציות שונות של מפנה המאות, אם כי בדרך כלל מדובר על התקופה שבין 1870 לערך ועד

לפרוץ מלחמת העולם הראשונה, בה התרחשו שינויים חברתיים ותרבותיים משמעותיים. ראו:

Michael Saler, *The Fin de Siècle World,* Routledge, London, 2014, pp. 1-7. [↑](#footnote-ref-1)
2. Clive Emsley, *Crime and Society in England 1750-1900*, Longman, London, 1996, pp.41-43. [↑](#footnote-ref-2)
3. Winifred Hughes, *The Maniac in the Cellar: Sensation Novels of the 1860s*, Princeton University Press, Princeton, NJ, 2014; Juliet John, *Dickens's Villains: Melodrama, Character, Popular Culture*, Oxford University Press on Demand, Oxford 2003; Jonathan Loesberg, "The Ideology of Narrative Form in Sensation Fiction." *Representations* 13 (1986): 115-138. [↑](#footnote-ref-3)
4. Dallas Liddle, *The Dynamics of Genre: Journalism and the Practice of Literature in Mid-Victorian Britain*, University of Virginia Press, Charlottesville, VA, 2009; Rohan McWilliam, "Melodrama and the Historians", *Radical History Review* 2000, no. 78., 2000, pp. 57-84 John Springhall, "A Life Story for the People"? Edwin J. Brett and the London" Low-Life" Penny Dreadfuls of the 1860s", *Victorian Studies* 33, no. 2 1990, pp. 223-246; Lynn M. Voskuil, "Feeling Public: Sensation Theater, Commodity Culture, and the Victorian Public Sphere", *Victorian Studies* 44, no. 2., 2002, pp. 245-274. [↑](#footnote-ref-4)
5. J.F.C. Harrison, *Late Victorian Britain 1875-1901*, Routledge, Oxford, 2013. [↑](#footnote-ref-5)
6. Gareth Stedman Jones, *Outcast London: A Study in the Relationship Between Classes in Victorian Society*, Verso Books, New York, NY, 2014; Lynda Nead, *Victorian Babylon: People, Streets, and Images in Nineteenth-Century London*, Yale University Press, New Haven, CT, 2000; Judith R. Walkowitz, *City of Dreadful Delight: Narratives of Sexual Danger in Late-Victorian London*, University of Chicago Press, Chicago, IL, 2013. [↑](#footnote-ref-6)
7. Marshall Berman, *All that is Solid Melts into Air: The Experience of Modernity*, Verso, New York, NY, 1983; Anthony J. Cascardi, *The Subject of Modernity*, Cambridge University Press, Cambridge, 1992; Matei Calinescu, *Five Faces of Modernity*, Duke University Press, Durham, N.C., 1987; Rita Felski, *The Gender of Modernity*, Harvard University Press, Cambridge, Mass., 1995; David Frisby, *Fragments of Modernity: Theories of Modernity in the Work of Simmel, Kracauer, and Benjamin*, MIT Press, Cambridge, Mass., 1986; Anthony Giddens, *The Consequences of Modernity*, Stanford University Press, Stanford, CA, 1990; John Jervis, *Exploring the Modern*, Blackwell, Oxford, 1998; Scott Lash and Jonathan Friedman, eds., *Modernity and Identity*, Blackwell, Oxford, 1992. [↑](#footnote-ref-7)
8. Richard Foulkes, *Performing Shakespeare in the Age of Empire*, Cambridge University Press, Cambridge, 2006.; Charles Laporte, "The Bard, the Bible, and the Victorian Shakespeare Question", *ELH* 74, no. 3, 2007, pp. 610-611. [↑](#footnote-ref-8)
9. George P. Fletcher, *Reflections on Felony-Murder, Philosophical Problems in the Law*, 2nd ed., Wadsworth, Belmont, CA, 1996; Rudolph J*.*Gerber, “The Felony Murder Rule: Conundrum Without Principle,” 31 Ariz. St. L.J. 763, 765, 1999; J. Keown, *Abortion, Doctors and the Law: Some Aspects of the Legal Regulation of Abortion in England from 1803 to 1982,* Cambridge University Press, Cambridge, 2002, pp. 3-12. [↑](#footnote-ref-9)
10. Ernest Jones, "The Oedipus-Complex as an Explanation of Hamlet's Mystery: A Study in Motive" *The American Journal of Psychology*, 21.1, 1910, pp. 72-113; Gilbert Murray, "Hamlet and Orestes: A Study in Traditional Types", *British Academy*, 1914. [↑](#footnote-ref-10)